REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/183-22

6. decembar 2022. godine

B e o g r a d

ZAPISNIK

TREĆE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 2. DECEMBRA 2022. GODINE

Sednica je počela u 12,13 časova.

Sednici je predsedavao mr Dejan Radenković, predsednik Odbora.

Pored predsedavajućeg, sednici su prisustvovali: dr Aleksandra Tomić, zamenik predsednika Odbora, Veroljub Arsić, Živan Bajić, Tijana Davidovac, mr Ninoslav Erić, Dalibor Jekić, Miodrag Gavrilović i Života Starčević, članovi Odbora.

Sednici su prisustvovali zamenici odsutnih članova Odbora: Rodoljub Stanimirović (zamenik člana Odbora Zorana Tomića), Nikola Radosavljević (zamenik člana Odbora Dragomira Karića), Uglješa Marković (zamenik člana Odbora Snežane Paunović), Bojana Bukumirović (zamenik člana Odbora Zorana Zečevića) i Nikola Nešić (zamenik člana Odbora Nebojše Zelenovića).

Sednici nisu prisustvovali članovi Odbora: Pavle Grbović, Zoran Sandić i Đorđe Stanković niti njihovi zamenici.

Sednici je prisustvovala narodni poslanik Radmila Vasić, koja nije član Odbora.

Sednici su, na poziv predsednika, prisustvovali: Darko Mitrović, državni sekretar u Ministarstvu privrede i Gordana Mijailović, načelnik Odeljenja za finansijske poslove; Ana Vasović, Marija Filipović, Ana Mijailović i Nikola Bulatović, viši savetnici u Ministarstvu finansija; ispred Ministarstva rudarstva i energetike Milan Macura, pomoćnik ministra, Veljko Stamenković, sekretar Ministarstva i Branislav Đelić, načelnik Odeljenja za finansijsko poslovanje; Uroš Kandić, državni sekretar u Ministarstvu turizma i omladine; i ispred Ministarstva unutrašnje i spoljne trgovine Višnja Rakić, pomoćnik ministra, Jasna Dobrisavljević, načelnik Odeljenja za budžet i finansijsko upravljanje i Željko Rakić, načelnik Odeljenja za trgovinu i razvoj konkurencije.

Na predlog predsednika, Odbor je većinom glasova (13 "za", jedan „nije glasao“) utvrdio sledeći

D n e v n i r e d

1. Razmatranje Predloga zakona o budžetu Republike Srbije za 2023. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike, Razdeo 32 – Ministarstvo unutrašnje i spoljne trgovine i Razdeo 37 – Ministarstvo turizma i omladine, u načelu, koji je podnela Vlada (broj 400-2503/22 od 18. novembra 2022. godine).

Pre prelaska na rad prema utvrđenom dnevnom redu, Odbor je većinom glasova (13 "za", jedan "uzdržan") usvojio zapisnik Druge sednice Odbora.

Prva dnevnog reda tačka: **Razmatranje Predloga zakona o budžetu Republike Srbije za 2023. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike, Razdeo 32 – Ministarstvo unutrašnje i spoljne trgovine i Razdeo 37 – Ministarstvo turizma i omladine, u načelu**

U uvodnim napomenama, Ana Vasović, viši savetnik u Sektoru budžeta Ministarstva finansija, istakla je da se u budžetu za 2023. godinu planiraju ukupni prihodi i primanja u iznosu od 1.843,4 milijarde dinara što predstavlja povećanje od 7,8% u odnosu na iznos predviđen rebalansom budžeta za 2022. godinu. Planirani rashodi i izdaci iznose 2.107,36 milijardi dinara. Projektovani deficit opšte države u 2023. godini iznosi 3,3 % bruto društvenog proizvoda (BDP), dok se javni dug na nivou opšte države smanjuje i do kraja godine zadržava na nivou od 56,1% BDP. Projekciji prihoda za narednu godinu pristupilo se oprezno, imajući u vidu sve okolnosti i situaciju u Ukrajini. Došlo je do povećanja neizvesnosti u poslovanju, kao i do prekida tradicionalnih ekonomskih tokova, naročito na polju snabdevanja energentima. Budžetski prihodi u 2023. godini planirani su na osnovu projekcije kretanja najvažnijih makroekonomskih parametara BDP i njegovih komponenti, inflacije, deviznog kursa, kretanja spoljnotrgovinske razmene, procene kretanja zaposlenosti i zarada u 2023. godini, procenjenih efekata izmena u poreskoj politici i drugih strukturnih mera. Makroekonomskim okvirom za 2023. godinu predviđen je isti realni rast ekonomske aktivnosti kao i u 2022. godini, uz postepeno smirivanje stope inflacije, što će pozitivno delovati na kretanje realnog nivoa potrošnje. Okolnosti koje su nastupile tokom 2022. godine, prvenstveno energetska kriza, zahtevale su mere u pravcu zaštite standarda stanovništva i obezbeđivanje energetske sigurnosti. U cilju održavanja standarda i kupovne moći stanovništva, usvojene su ili će do kraja godine biti donete mere: podizanje minimalne zarade u 2023. godini za 14,3%, povećanje zarade u javnom sektru za 12,5%, nastavak poreskog rasterećenja zarada, pri čemu će opterećenje prosečne neto zarade u 2023. godini opasti na 60%. Usvojiće se izmene načina usklađivanja penzija, što će uz vanredno povećanje krajem 2022. godine, dovesti do povećanja primanja penzionera. Mere populacione politike donete tokom 2022. godine su strukturnog karaktera i uticaće pozitivno na nivo raspoloživog dohodka porodica sa decom. Očekuje se pozitivni uticaj mera na kretanje prihoda od oporezivanja zarada i pored navedenog smanjenja poreskog opterećenja, usled dejstva predloženih mera na kretanje zaposlenosti i zarada u privrednom sektoru. Kako bi se ograničio negativni uticaj cena nafte na međunarodnom tržištu na cene derivata, i tokom 2023. godine biće nastavljeno sa merom umanjenja visine akcize na derivate nafte. Budžetom za 2023. godinu, planirano je povećanje neoporezivog dela bruto zarada sa 19300 na 21712 dinara. Smanjenje doprinosa za PIO na teret poslodavca, biće smanjeno za 1 procentni poen. Rashodi i izdaci prikazani u Predlogu zakona iskazani su po bruto principu. Obuhvataju, pored rashoda i izdataka koji se finansiraju iz opštih prihoda i primanja budžeta, i one rashode i izdatke koje korisnici budžetskih sredstava finansiraju iz donacija, domaćih i međunarodnih kredita, prihoda koje korisnici ostvare prodajom dobara i usluga, u skladu sa Zakonom o budžetskom sistemu, i drugih izvora finasiranja. U budžetu za 2023. godinu planirana su sredstva, između ostalog, i za povećanje plata i penzija, izgradnju najvećih infrastrukturnih projekata, ublažavanje energetske krize prouzrokovane ratom u Ukrajini i ostale rashode i izdatke u skladu sa nadležnostima budžetskih korisnika. Marija Filipović, viši savetnik u Ministarstvu finansija, istakla je da se, prilikom planiranja izdataka, za svakog budžetskog korisnika pošlo od nadležnosti korisnika po Zakonu o izmenama i dopunama Zakona o ministarstvima, znači njihove organizacione, funkcionalne i programske strukrure. Što se tiče Razdela 21- Ministarstvo privrede, budžet ovog ministarstva, zajedno sa upravama, iznosi 30,8 milijardi dinara, od čega su najveća izdvajanja za ulaganja od posebnog značaja 23 milijarde, kreditnu podršku preduzećima u postupku privatizacije 2 milijarde dinara, podršku razvoju poslovne infrastrukture milijardu dinara i za Razvojnu agenciju Srbije - 800 milina dinara. Na Razdelu 28 - Ministarstvo rudarstva i energetike, ukupan budžet, sa izdvajanjima za Upravu za rezerve energenata i Upravu za energetsku efikasnost, iznosi 49,7 milijardi dinara. Najveća izdvajanja su za mere za ublažavanje posledica energetske krize 15,3 milijarde dinara, subvencije za finansiranje investicija u rudarskom sektoru odnosno za nabavku osnovne rudarske mehanizacije za površinske kopove elektroprivrede 9,6 milijardi dinara, izgradnju gasnog interkonektora Srbija - Bugarska 7,2 milijarde dinara, za JP „Resavica“ 4,78 milijardi dinara, za energetski ugroženog kupca 4 milijarde dinara i za nabavku energenata 2,3 milijarde dinara. Za Razdeo 32 -Ministarstvo spoljne i unutrašnje trgovine, budžet je 1,53 milijarde dinara i budžet Ministarsva turizma i omladine, Razdeo 37 je 3,16 milijardi dinara, od čega su najveća izdvajanja za subvencije u oblasti turizma i za podsticaj za izgradnju infrastrukture u turističkim destinacijama.

Darko Mitrović, državni sekretar u Ministarstvu privrede, naveo je da budžet Ministarstva privrede za 2023. godinu ukupno iznosi 30,18 milijardi dinara, od čega je za podsticaje privredi izdvojeno 28 milijardi dinara. Za podsticaje za direktne investicije i ulaganja od posebnog značaja izdvojene su 23 milijarde dinara, za podršku razvoju preduzetništva 2 milijarde dinara, za infrastrukturne projekte i mere regionalnog razvoja 1 milijarda dinara, za podsticaj privredi u ispunjavanju obaveznih tehničkih zahteva za proizvode i primenu standarda kao faktora bezbednih i kvalitetnih proizvoda 50 miliona dinara, za kreditnu podršku preduzećima u postupku privatizacije opredeljeno je 2 milijarde dinara, a ostalo je za tekuće poslovanje Ministarstva.

Veljko Stamenković, sekretar Ministra rudarstva i energetike, istakao je da je Ministarstvo, imajući u vidu svetsku ekonomsku krizu, predložilo budžet za ostvarivanje energetske stabilnosti i nezavisnosti i osećaj sigurnosti građana da će biti dovoljno energenata. Ukupan budžet Ministarstva, sa organima u sastavu, je 49.557.652.000 dinara. Organi u sastavu Ministarstva su Uprava za rezerve energenata i Uprava za finansiranje i podsticaj energetske efikasnosti. Najveći iznosi koji se izdvajaju u budžetu se odnose na subvencije i to za realizaciju projekta „Beogrid“ u iznosu od 274 miliona dinara, nastavak realizacije izgradnje priključka toplovoda na relaciji TENT Obrenovac - Novi Beograd, u iznosu od 416,5 miliona dinara, nabavku osnovne rudarske mehanizacije za JP EPS u iznosu od 9.643.213.000 dinara, mere za ublažavanje posledica ekonomske krize u iznosu 15,3 milijarde dinara, za JP „Resavica“ 4,75 milijardi dinara i za energetski ugroženog kupca 4 milijarde dinara. Najznačajniji projekti za koje će se izdvojiti novčana sredstva su: projekat povećanja prenosnih kapaciteta u Borskom regionu u iznosu od 560 miliona dinara, nastavak realizacije projkta izgradnje gasnog interkonektora Srbija – Bugarska u iznosu od 7.260.804.000 dinara, nastavak realizacije projekta obnovljive energije: razvoj tržišta biomase - u iznosu od 456.800.000 dinara, projekat energetske efikasnosti i upravljanje energijom u opštinama u iznosu od 128,7 miliona dinara, nastavak realizacije projekta rehabilitacije sistema daljinskog grejanja u iznosu od 183,5 miliona dinara, rehabilitacija VMA 280 miliona dinara, projekat Energetska efikasnost u zgradama centralne vlasti, u iznosu od 120 miliona dinara. Projekti se finansiraju iz kreditnih sredstava i donacija. Budžet Uprave za rezerve energenata, koja se bavi skladištenjem naftnih derivata, iznosi 5.010.460.000 dinara. Odnosi se na nabavku energenata za obavezne rezerve u iznosu od 2.339.600.000 dinara, troškove skladištenja i osiguranja obaveznih rezervi u iznosu od 1,77 milijardi dinara, završetak izgradnje rezervoara u skladištu derivata nafte u Smederevu u iznosu od 599.700.000 dinara. Budžet Uprave za finansiranje i podsticaj energetske efikasnosti iznosi 513.536.000 dinara i najveći deo u iznosu od 483.049.000 dinara se dodeljuje lokalnim samoupravama za zamenu stolarije i postavljanje izolacije, zamenu kotlova, kao i ugradnju solarnih kolektora za grejanje vode.

Jasna Dobrosavljević, načelnik Odeljenja za finansijske poslove u Ministarstvu za spoljnu i unutrašnju trgovinu, istakla je da budžet Ministarstva iznosi 1.532.157.000 dinara. Od toga, prihodi iz budžeta iznose 1.456.594.000, a finansijska pomoć EU iznosi 75.563.000 dinara. Najveći deo sredstava iz izvora: „prihodi iz budžeta“ čine rashodi za zaposlene oko 63% ili 920 miliona dinara, dok su ostala sredstava u najvećem delu namenjena za projekat EXPO Osaka 2025. godine, u iznosu od 200 miliona dinara. Ostatak sredstava čine troškovi za tekuće redovno finansiranje rada Ministarstva.

Uroš Kandić, državni sekretar u Ministarstvu turizma i omladine, istakao je da budžet za 2023. godinu iznosi 3,16 milijardi dinara. Budžet je usmeren na oporavak turističke privrede, ali je i razvojni. Prvi put je više od 822 miliona dinara izdvojeno za turističku infrastrukturu, odnosno podršku jedinicama lokalne samouprave i budžetskim preduzećima za razvoj infrastrukture, što je više nego što je bilo projektovano budžetom za 2022. godinu. Kapitalni projekat razvoj nautičkog turizma će ove godine biti utrošen za izgradnju marine u Velikom Gradištu na lokaciji Srebrno jezero, budući da je u prethodnom periodu Donje Podunavlje postalo potpuno nova turistička destinacija. Tvrđava Golubac rekonstruisana je sredstvima EU, a Ramska tvrđava sredstvima Republike Turske. U procesu realizacije je i veliki projekat sa EU u istočnoj Srbiji namenjen revitalizaciji tvrđave Feliks Romulijana, tvrđave Fetislam, Rajevačkih i Rogljevačkih pivnica, tako da je u toj oblasti nedostajala marina. Takođe, nastaviće se projekat dodele vaučera za korišćenje godišnjeg odmora u Srbiji. Prošle godine su bila opredeljena veća sredstava, a za 2023. godinu je predviđeno 500 miliona dinara. U zavisnosti od makroekonomske situacije i budžetskih mogućnosti, sredstva će se povećati. Za resor omladine je izdvojeno više nego prošle godine, 603 miliona dinara. Pruža se podrška jedinicama lokalne samouprave za izgradnju omladinskih centara širom Srbije. Lokalne samouprave koje su obezbedile preduslove za to, projektno-tehničku dokumentaciju, su Niš, Subotica, Sombor i Mionica. Sprovode se i projekti preko udruženja mladih, usmereni podršci obrazovanju, vaspitanju, bezbednosti, zdravlju i participaciji, programi zapošljavanja mladih i sredstva za međunarodnu saradnju u oblasti omladine.

U diskusiji, narodni poslanici su postavili pitanja, izneli stavove i mišljenja i dali predloge i sugestije.

Postavljena su sledeća pitanja:

* dokle se stiglo sa konsolidacijom poslovanja u JP „Resavica“,
* po čemu se prepoznaju projekti koji utiču na ravnomerni regionalni razvoj i da li postoji neka specifična neophodna dokumentacija za ovu vrstu pojekata;
* zašto Srbija nema ekonomske diplomate kao druge države, kao što su SAD, Velika Britanija, Švedska;
* kakve su garancije date kineskoj kompaniji za izgradnju toplovoda TENT-Novi Beograd; da li će država iz budžeta finanasirati, dotirati ili sufinansirati plaćanje korišćenja toplovoda; koliko će korišćenje toplovoda plaćati krajnji korisnici - fizička ili pravna lica;
* kada će Ministarstvo rudarstva i energetike odgovriti na pitanje o obustavljanju realizacije projekta Jadar, odnosno istraživanja, prerade i eksploatacije ruda litijuma i bakra; kada će Ministarstvo da zaustavi nezakonite radnje kompanije Rio Tinto i kćerki firmi, kao i ostalih firmi u Loznici i na teritoriji Repubilike Srbije;
* iako je ukinut Prostorni plan posebne namene za područje Loznica, čime se bave kompamnije koje tamo posluju, ukoliko nemaju nikakve zvanične dozvole za istražne radnje;
* da li su u JP EPS planirana finansijska sredstva za otkrivku površinskih kopova do slojeva gde se nalaze rezerve uglja;
* kada će se isplatiti investicija izgradnju toplovoda TENT Obrenovac-Novi Beograd, za koju je palnirano 416 miliona dinara;
* da li će se i na koji način sprečiti uništavanje JP EPS i njegova prodaja strancima;
* koji su konkrtno projekti koje će Ministarstvo turizma i omladine finansirati radi pružanja podrške mladima u obrazovanju, vaspitanju, bezbednosti, zdravlju i participaciji u visini od 105 miliona dinara;
* koliko ljudi godišnje umre od zagađenja;
* zašto je u Srbiji vazduh veoma zagađen iako se ulaže u zaštitu životne sredine.

U diskusiji je ocenjeno da iznos sredstva planiranih na poziciji za ravnomeran regionalni razvoj u okviru Ministarstva privrede veoma mali. Izneto je mišljenje da je Republika Srbija zemlja koja ima velike regionalne razlike i da je potrebno izdvojiti značajnija sredstva da bi zaustavili migracije ka velikim centrima. Sredstva su smanjena za 210 miliona dinara u odnosu na rebalans za 2022. godinu. Svakoj opštini i gradu treba pristupiti na poseban način i potrebno je stvoriti uslove da se podignu kapaciteti lokalnih samouprava da bi ljudi ostajali u svojim mestima. Predloženo je da se formira kancelarija za podršku projektima regionalnog razvoja, da država osnuje predstavništva u opštinama i zaposli ljude sa tih opština. Srbija nije donela nacionalni plan za regionalni razvoj, kao ni Savet za regionalni razvoj na koji nas obavezuje Zakon o regionalnom razvoju. Izneta je primedba na kontrolu trošenja sredstava koja se daju određenim privrednim subjektima odnosno investitorima, koje je potrebno kontrolisati da li sredstva koriste adekvatno i utiču na rast zaposlenosti. Naveden je negativan primer firme Berteks tekstil iz Kragujevca, koja je koristila subvencije, a radnicima nije isplaćivala zarade. Subvencije treba odobravati preduzećima koja isplaćuju veće zarade od minimalnih. Iznos sredstava u budžetu za podršku Udruženju potrošača i za vansudsko rešavanje sporova na razdelu Ministarstva spoljne i unutrašnje trgovine je nedovoljan. Imajući u vidu Zakon o zaštiti potrošača i Strategiju trgovine, udruženja za zaštitu potrošača treba da se ojačaju, ali iznos sredstava za te namene nije menjan poslednjih nekoliko godina. Naprotiv, bio umanjen rebalansom budžeta na 16 miliona dinara. U narednom periodu Ministarstvo treba da podstiče da se broj organizacija za zaštitu potrošača poveća, imajući u vidu da se godišnje podnosi oko 25 hiljada prigovora i da, u slučajevima loše poslovne prakse, građani imaju potrebu da se obrate za pomoć ovim udruženjima. Inspekcijske službe treba da pojačaju rad, posebno u slučaju značajno visokog rasta cena osnovnih životnih namirnica. Otkupne cene mleka su oko 45 do 50 dinara, a cena mleka u prodaji je oko 150 dinara. Potrebno je da se zna ko u lancu od proizvodnje do prodaje krajnjim potrošačima najviše zarađuje. Iznet je predlog da Ministarstvo turizma i omladine, u saradnji sa Ministarstvom kulture, obnovi spomenike kulture pod zaštitom države (Karađorđev dom u Rači, Oplenac). Treba osnažiti lokalne samouprave da formiraju regionalne turističke organizacije. Samo objedinjavanjem turističke ponude određenih regija dolazi i do jačanja tih regija, do novih zapošljavanja, a destinacije postaju atraktivnije za goste koji dolaze u našu zemlju.

Izneto je mišljenje da budžet mora da bude posebno pažljivo balansiran i analiziran pri raspoređivanju sredstava u vreme krize. To nije lako u vreme velike energetske krize, poremećenih lanaca snabdevanja. Energetska kriza proizvodi nesumnjivo možda jednu od većih recesija u poslednjih nekoliko decenija, a inflacija se pojavila u većini privreda sveta. U budžetu je planirano povećanje minimalne zarade za 14,3%, kao i izmene u načinu usklađivanja penzija. Mere podsticaja prirodnog priraštaja ostaju na snazi, što je jako važno, posebno imajući u vidu podatke dobijene nakon popisa stanovništva koji je nedavno izvršen. Budžetski deficit je pod kontrolom, kao i nivo javnog duga, što je jednako važno kao i povećanje životnog standarda i nastavak svih investicionih aktivnosti iz prethodnog perioda. Ministarstvo privrede ove godine ima nešto manji budžet u odnosu na rebalans budžeta za 2022. godinu za oko 2,5 milijardi dinara. Ono što je dobro je da je 28 milijardi dinara, odnosno 93% budžeta Ministarstva privrede usmereno na na podsticaje i podršku privredi. Ostatak od sedam procenata je opredeljeno za tekuće poslovanje Ministarstva i finansiranje raznih agencija. Podsticaji su usmereni na velike investicije, na razvoj preduzetništva i na unapređenje poslovne infrastrukture. Što se tiče podsticaja za direktne investicije, odvojeno je 23 milijarde dinara. Privredni razvoj zasnovan na politici investicija uz pomoć države je važan instrument u realizaciji investicionih projekata koje sprovode domaći i strani ulagači i potrebno je da se nastavi. Važna je podrška razvoju preduzetništva, odnosno sektoru malih i srednjih preduzeća, za ulaganje opreme i u proizvodne pogone, kako bi postali konkurentniji na tržištu. Značajan segment kome je potrebna podrška države je žensko preduzetništvo. Primećeno je da u prethodnom periodu nije bilo dovoljno dobrih i kvalitetnih projekata od strane lokalnih samouprava i iznet predlog da jedna od aktivnosti Ministarstva bude usmerena na proaktivnu edukaciju za pripremu projekata. Pomoć privredi je jako važna za sprovođenje postupka standardizacije i iznet je predlog da se aktivnost Ministarstva u toj oblasti finansijski podrži u narednim godinama. Vlada Republike Srbije je prethodne dve godine donosila uredbu o subvencijama za kupovinu automobila na električni pogon, što će, pored rešavanja ekološkog problema pomoći i rentabilnosti energetskog sistema. Ocenjeno je da je Vlada radila na podsticaju razvoja devastiranih područja i siromašnih opština i nastaviće da radi i u buduće. Radi podsticaja ravnomernom regionalnom razvoju gradi se infrastruktura u svim delovima Srbije, što je preduslov za jačanje privrednih i svih drugih aktivnosti u čitavoj zemlji.

Ocenjeno je da će budžet za 2023. godinu dovesti do rasta javnog duga za 850 evra po glavi stanovnika i da je Srbija pogođena uvezenom inflacijom. Potpisan je novi ugovor sa Vladom Norveške vezano za energetiku, ali u javnosti nema mnogo informacija o tom ugovoru. Za realizaciju projekta „Čista Srbija“ potrebna je ozbiljna građevinska operativa, a poslednjih godinu dana nije vidljiv ni jedan projekat. Izneto je mišljenje da to mora da se menja, da je potrebno vrlo jasno i precizno upoznati građane sa realizacijom projekta koji značajno utiče na BDP. Na krupnim projektima vlast i opozicija moraju transparentno da sarađuju i obezbede jednaka su prava za sve učesnike. Izneto je da za realizaciju kapitalnog državnog projekta u Kragujevcu, iz sektora energetike, finansiranog sa 15 miliona evra od Evropske banke za obnovu i razvoj, nije data ni jedna dozvola. Ocenjeno je da sistem neke projekte u nekom trenutku ne prepoznaje, a u trenutku kada treba regionalno da se razvija određeni regionalni sistem prepoznaje da nema spremne dokumentacije. Naveden je primer „Srbijagas“ koji isporučuje gas za rekonstrukciju toplovoda koji nema ni jednu, ni tehničku ni upotrebnu dozvolu, a kada bi običan građanin tražio to isto, dok ne obezbedi kompletnu dokumentaciju i sve dozvole, ne bi mogao da dobije gas. To treba da se promeni i to je zadatak svih ovde. Izneto je mišljenje da treba podržati žene preduzetnice, buduće mame, kao i sve žene od 25 do 35 godina koje su na privremenim ili povremenim radnim ugovorima. Sve buduće mame, preduzetnice treba da budu plaćene 100%, kao i druge zaposlene žene. Ocenjeno je da je pozitivno to što je povećan budžet za omladinu, iako je to veoma mali iznos sredstava. Preko „helikopter novca“ je dato 60 godišnjih budžeta omladinskog sektora u samo jednoj godini nesistemskim rešenjem. Izneto je mišljenje da je važno da se naglasi da 43% budžeta za energetiku dolazi kao pomoć EU za energetsku stabilnost, i da je potrebno da se parlament upozna sa detaljima nove energetske strategije.

Izneto je mišljenje angažovanje ekonomskih diplomata nije dalo pozitivne rezultate za privredu, osim što su se pojedini stranački funkcioneri zaposlili.

Ocenjeno je da je dobro što država nastavlja da podržava sektor malih i srednjih preduzeća i preduzetnika i razvoj ženskog preduzetništva, jer dugoročno ovaj program ima i važan socijalni efekat, a to je da će dugoročno smanjiti nasilje nad ženama. Kao primer dobre prakse, izneto je da je u Šapcu broj aktivnih preduzetnika porastao od sredine 2020. godine do početka 2022. godine za 250 novih preduzetnika. Program privlačenja investicija uticao je na privredni rast i razvoj. Programi subvencija stranim investitorima privukli su 20 novih investitora u Šabac u poslednje dve godine. Oni će u narednom periodu otvoriti nekoliko hiljada novih radnih mesta. Ovi programi podrške rezultirali su time da je u Šapcu manje od pet hiljada nezaposlenih.

Budžet alat koji daje mogućnost da se ostvare ciljevi. Izneto je mišljenje da treba dati prednost domaćim proizvođačima solarnih panela, jer je konkurencija u ovoj oblasti jako važna. Ako postoji zdrava konkurencija, cene na tržištu moraju biti niže, a na našem tržištu su cene više nego na inostranim tržištima. Učesnici na tržištu moraju biti upoznati sa politikom države u određenom segmentu, sa tim da li je važnija niska cena, bez obzira na kvalitet i način proizvodnje, ili će se prednost davati investicijama u konkurentnost i kvalitet proizvodnje i rada. Sa jedne strane su firme i kompanije koje imaju sertifikate za obavljanje poslova kojima se bave i ljude, obučavaju zaposlene, a sa druge strane su kompanije sa sumnjivim unutrašnjim organizacijama. Važno je da učesnici na tenderima budu upoznati sa tim a li će se na favorizovati samo cena ili cela struktura organizacije koja ponudi određenu cenu. Izneto je mišljenje da na razdelu za Ministarstvo privrede ili na razdelu za Ministarstvo rudarstva i energetike, nedostaje stavka za vraćanje dugova firmama koje su u sferi elektroprivrede napravljeni prošle godine, zbog problema koji se desio na TENT-u.

Ukazano je da je na teritoriji opštine Smederevska Palanka u periodu od 2003. do 2011. godine bez posla ostalo 4500 ljudi. Opština je devastirana i privreda je doživela kolaps. Otvaranjem nove korejske fabrike u Smederevskoj Palanci otvoreno je 800 novih radnih mesta i zaposleni mladi ljudi sa dobrim platama.

Izneto je mišljenje da regionalni razvoj ne može postati ravnomeran tako što će se finansirati regionalne kancelarije za razvoj, ali se može promeniti pomoću izrade određenih projekata i kvalitetne saobraćajne infrastrukture. U vezi pitanja koja se odnose na izgradnju toplovoda između TENT Obrenovac i Novog Beograda, izneto je da je u Požarevacu toplovod rađen 1992. ili 1993. godine i da su od tada Požarevljanima računi za grejanje među najnižima u Srbiji. Daljinski sistemi grejanja su u nadležnosti lokalne samouprave. Grad Beograd proizvodi toplotnu energiju koju distribuira i prodaje. U Požarevcu toplotnu energiju porizvodi EPS, a lokalni organi distribiraju i prodaju i zbog toga je jeftinije. Računi su pet puta manji nego u Beogradu, a javno preduzeće beleži dobit. Ukazano je da niko u Srbiji ne zna kako se iskorišćava ruda jadarit, ali se unapred sve odbacuje. Jadarit je jedinstvena ruda, koja se još ispituje da bi se utvrdilo koji tehnološki proces je najadekvatniji. Kada se to utvrdi, u budućnosti će se raditi studija procene uticaja na životnu sredinu. Određene evropske zemlje imaju ekonomski interes da neki projekat u Srbiji ne uspe, jer je Srbija u nekim oblastima značajan učesnik na tržišnoj utakmici na svetskom tržištu. Kada je reč o subvencijama, na spisku privrednih društava koja treba da dobiju određena sredstva su preko 80-90 % domaća pravna lica. Ukupan iznos subvencija iznosi 193 milijarde dinara. Za energetiku je opredeljeno 34,5 milijarde dinara, za zaštitu životne sredine 4,5 milijarde dinara, za privredu 25,3 milijarde dinara i za poljoprivredu 70 milijardi dinara. Poljoprivreda dobija tri puta više nego privreda. Postavlja se pitanje kome će se prodati to što se proizvede, ko će to preradi, izveze iz Srbije, ko će u Srbiji da kupi robu ako nema privrede. Poljoprivreda jednim delom treba da nosi razvoj Srbije. Iznos budžeta i iznosti sredstava razdelima iz delokruga Odbora, i pored svetske ekonomske krize koja je nastala zbog krize u Ukrajini, omogućavaju da Srbija nastavi privredni rast. Ocenjeno je da je najvažnije da sprečimo da Srbija uđe u recesiju, da se obezbede sredstva koja će pomoći privrednim subjektima, bez obzira da li je reč o turizmu ili energetici. Privreda je ta koja nosi razvoj, koja finansira državu, gde se vidi da realan sektor može da nastavi svoju uspešnu borbu na tržištu.

Izneto je mišljenje je da od velikog značaja u budućnosti da se sačuva poljoprivreda, koja je razvijena na području bogatom jadaritom. Izneto je da postoji narodna inicijativa koju je potpisalo 38 hiljada ljudi u prethodnom periodu, koja i dalje nije ušla u skupštinsku proceduru i da je, po Poslovniku, neophodno da se inicijativa nađe u supštinskoj proceduri.

Navedeno je da je Stig ravnica koja se nalazi između Požarevca, Velikog Gradišta i Petrovca na Mlavi prema Kučevu, u kojoj je druga žitnica Srbije i gde nema ljudi. U Stigu ima i grejanja i električne energije. Još uvek ne znamo tehnologiju eksploatacije, ne znamo kakav će imati uticaj na životnu sredinu da bi projekat mogao da dođe u fazu kada bi moglo da postavi konkretno pitanje građanima.

Predsednik Republike je razgovarao sa stanovnicima sela Gornje Nedeljice koji žive na području na kome kompanija Rio Tinto istražuje rezerve jadarita. U razgovoru je utvrđeno da su mnogi vlasnici prodali svoje placeve za istažne radove koje je dobila kompanija Rio Tinto. Ispostavilo se da jedan broj meštana koji nije prodao imanja, nije porodao jer nije mogao da dobije cenu po kojoj su prodali placeve prvi meštani koji su se odlučili na prodaju. Drugi deo pitanja u vezi istražnih radova koje obavlja kompanija Rio Tinto odnosi se na izradu studije o proceni uticaja na životnu sredinu. Još nije poznato koji su efekti eventualne buduće ekspolatacije i prema kom modelu. Nemačka ima razvijene modele ekološke ekspoloatacije ruda. Centar za istraživanje je u banji Baden Baden i obuhvata pet regiona. Utvrdili su koje lokacije imaju rude koje sadrže litijum. Oni su jedna od vodećih zemalja u Evropi koja želi da se bavi tim poslom i počinje to da radi po najvišim ekološkim standardima. Srbija treba da utvrdi da li ima potencijale, a da li će da se ide ka toj mogućnosti, zavisi od toga kako će narod da se izjasni o tome. Kada se radi studija o proceni uticaja na životnu sredinu, traži se i mišljenje meštana koji žive na tim lokalitetima. Efekti određenih vrsta projekata sagledavaju se po fazama. Bez litijuma nema obnovljivih izvora energije, ni ekonomskog razvoja, ni razvoja električnih automobila. Ukoliko Srbija ne bude mogla da eksploatiše jadarit, moraće da uvozi litijum, što stvara ekonomsku zavisnost, nema konkurencije ni tržišta, i tada se prihvata ono što se nameće sa strane. Domaće firme bi mogle da proizvode solarne panele, ali je njihova cena na tržištu sada mnogo viša nego cena solarnih panela koji se uvoze iz Kine. U tom slučaju zarađuju samo uvoznici, što je apsurd. Projekti budućnosti su jako važni i moramo danas da donosimo određene odluke bez obzira da li se tiču RioTinto, izgradnje Đerdapa 3 ili izgranje Bistrice. Srbija svake godine ima 3 miliona direktnih stranih investicija. Bosna i Hercegovina i Crna Gora stagniraju, ne mogu da podnesu udare koji se dešavaju na svetskom tržištu kao što su inflacija i energetska kriza. Makedonija uvozi struju, imaće restrikcije struje, a kod nas se ne priča o restrikcijama. Važno je da se a priori ne odbacuje ništa, već da se otvaraju debate. Cilj je da svi projekti koji se rade, budu po visokim standardima kada je u pitanju zaštita životne sredine.

Akademik Milorad Pećinar je bio glavni projektant hidrocentrale Đerdap i poznato je da nije hteo da potpiše upotrebnu dozvolu. Rekao je da će doći do zagađenja bunara u Banatu, što je i razlog što Zrenjanin nema pijaću vodu. Ima i drugih materijala od kojih mogu da se izrađuju baterije, a ne samo od litijuma. Izneto je mišljenje da, ako se ulaže dovoljno u zaštitu životne sredine, ne bi bile česte epizode najzagađenijeg vazduha.

U odgovoru na postavljena pitanja, iznete stavove i mišljenja, izneto je da bi bila potrebna veća sredstva od sada predloženih za dodatne edukacije za izradu projekata u lokalnim samoupravama. Ministarstvo privrede će u 2023. godini objaviti dva javna poziva: za dostavljanje projektno tehničke dokumentacije za iduću budžetsku godinu, kao i pripremni javni poziv za preliminarno pregledanje prijava za učešće u projektima, kako bi se utvrdilo da li je eventualno potrebno preprojektovanje ili dodatna dokumentacija. Ostavljaće se rok lokalnim samoupravama da se usaglase i pripreme dokumentaciju do iduće budžetske godine. Javni poziv će biti objavljen krajem januara, a već od juna meseca će biti objavljen preliminarni poziv za budžetsku 2024. godinu. Ministarstvo za zaštitu životne sredine je sprovodilo javne pozive za subvencije za kupovinu električnih vozila, a Ministarstvo rudarstva i energetike je od donošenja Zakona 2021. godine počelo sa subvencijama za zamenu stolarije i energetsku efikasnost. Do sada je realizovano 1.900.000.000 dinara za subvencije u 151 jedinici lokalne samouprave za zamenu stolarije i solarne panele i to će se nastaviti i u narednim godinama, u saradnji sa Ministarstvom za zaštitu životne sredine. Od 2022. godine subvencije su obezbeđene za 20 hiljada domaćinstava, a za narednu 2023. godinu, iz kredita Svetske banke i Međunarodne banke za obnovu i razvoj (IBRD), obezbeđene su subvencije za dodatnih sto hiljada domaćinstava. Kada je reč o projektima regionalnog razvoja, nije smanjen budžet za njihovu realizaciju, već je ostao isti. Ministarstvo privrede preduzima mere da se izvrši prethodno edukovanje i prethodna saradnja sa lokalnim samoupravama, pre apliciranja, upravo u cilju povećanja budžeta za projekte ravnomernog regionalnog razvoja. Cilj je da budžet za 2024. godinu na ovoj poziciji bude veći najmanje 50%.

Darko Mitrović državni sekretar u Ministarstvu privrede, istakao je da je, u delu ravnomernog regionalnog razvoja i infrastrukturnih objekata, projekcija Predloga budžeta za 2023. godinu urađena  na dosadašnjim iskustvima i stepenu ostvarenja tog dela budžeta iz prethodnih godina. Najveći problem u tom segmentu je priprema od strane lokalnih samouprava da u datom trenutku budu spremne da apliciraju sa komletnom projektnom-tehničkom dokumentacijom. Pravila su rigorozna što se tiče javnih nabavki i bankarskih garancija i kontrole projekata od trenutka apliciranja, nultog izveštaja do same realizacije projekta. Nema tendecije da se prednost daje bilo kom delu Srbije, već realizacija isključivo zavisi od stepena spremnosti, kadrovske i projektno-tehničke, od strane lokalnih samouprava. U 2022. godini je bilo manje utrošenih sredstava zbog nespremnosti projektno-tehničke dokumentacije od strane lokalnih samouprava. Stepen kontrole investicionih ulaganja je izuzetno visok. Postoji nulti revizorski izveštaj i praćenje za sve vreme realizacije programa, u zavisnosti od uredbe ili programa koji se primenjuje, od stepena razvijenosti preduzeća koje je apliciralo i od privrednog subjekta. Preduzete su mere u vezi privrednog subjekta Berteks iz Kragujevca i Ministarstvo privrede će učiniti sve da se program, i sve što je ugovorom i aneksima predviđeno, ispuni u potpunosti i da se zaštite prava radnika.

U diskusiji su učestvovali narodni poslanici Dejan Radenković, Dalibor Jekić, Miodrag Gavrilović, Rodoljub Stanimirović, Veroljub Arsić, Nikola Nešić, Života Starčević, Živan Bajić, Aleksandra Tomić i Radmila Vasić, kao i Darko Mitrović, Milan Macura, Uroš Kandić, Marija Filipović i Ana Vasović.

Odbor je većinom glasova (10 "za", 3 "protiv“) prihvatio Razmatranje Predloga zakona o budžetu Republike Srbije za 2023. godinu, Razdeo 21 - Ministarstvo privrede, Razdeo 28 - Ministarstvo rudarstva i energetike, Razdeo 32 - Ministarstvo unutrašnje i spoljne trgovine i Razdeo 37 - Ministarstvo turizma i omladine, u načelu, koji je podnela Vlada, (broj 400-2503/22 od 18. novembra 2022. godine).

Za izvestioca Odbora i predstavnika predlagača na sednici Narodne skupštine određen je mr Dejan Radenković, predsednik Odbora.

Sednica je zaključena u 14 časova i 5 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać mr Dejan Radenković